open-index/open-wikipedia-markdown huggingface dataset:
מעבר וינדוורד

שמאל|ממוזער|250px|מעבר וינדוורד
**מעבר וינדוורד** (באנגלית: **Windward Passage**, בספרדית: **Paso de los Vientos**) הוא מצר ים בים הקריבי, המפריד בין האיים קובה והיספניולה, והמחבר בין האוקיינוס האטלנטי לים הקריבי.

רוחבו של המעבר הוא כ-80 קילומטרים והנקודה העמוקה ביותר בו היא כ-1,700 מטרים מתחת לפני הים. בחלקו המערבי ממוקם מחוז גואנטנמו  בקובה, מדרום מזרח לו שוכן המחוז הצפון מערבי בהאיטי, מדרום ממוקם האי נבאסה ומצפון האי אינגואה שבאיי הבהאמה.

המעבר הוא הנתיב הימי הישיר בין תעלת פנמה לבין מזרחה של ארצות הברית.
## קישורים חיצוניים

* 

קטגוריה:קצרמר גופי מים
קטגוריה:הקריביים: מצרי ים
קטגוריה:קובה: מצרי ים
קטגוריה:מצרי ים בין-לאומיים
קטגוריה:האיטי: גאוגרפיה
קטגוריה:היספניולה: גאוגרפיה
דיוויזיית השריון התשיעית (ארצות הברית)

ממוזער|צילום קבוצתי אחרון של חיילי הדיוויזיה עם השלט מגשר לודנדורף
**דיוויזיית השריון ה-9 של [[צבא ארצות הברית]]** (באנגלית: **9th Armored Division**) הייתה דיוויזיית שריון אמריקאית אשר לחמה במלחמת העולם השנייה בחזית המערבית.

## היסטוריה
הדיוויזיה הוקמה ב-15 ביולי 1942 לאחר הצטרפותה של ארצות הברית למלחמת העולם השנייה. כמפקדה הראשון מונה ג'פרי קיז, אשר בספטמבר של אותה שנה הוחלף בידי ג'ון לאונרד. הדיוויזיה הוצבה בפורט ריילי, קנזס והעבירה למעלה משנתיים באימונים. הדיוויזיה השתתפה במבצע פורטיטיוד - מבצע דגל כוזב שנועד לשטות בגרמנים ולגרום להם להאמין שבעלות הברית מתכננות נחיתה בפה-דה-קאלה, בעוד שהנחיתה האמיתית התבצע בנורמנדי. הדיוויזיה הייתה אחת הדיוויזיות האמתיות היחידות שהשתתפו במבצע - רובן היו מומצאות. בספטמבר 1944 נשלחה הדיוויזיה לבריטניה ואז נחתה בנורמנדי, לאחר שהנחיתות העיקריות כבר הסתיימו. הדיוויזיה נכללה במסגרת הקורפוס ה-8 של טרוי מידלטון, אשר היה חלק מהארמייה הראשונה של קורטני הודג'ס. הדיוויזיה שימשה בתחילה ככוח סיור בגבול גרמניה-לוקסמבורג, וכאשר בדצמבר 1944 פתחו הגרמנים במתקפת הארדנים, מצאו עצמם חייליו של לאונרד חסרי כל ניסיון קרבי. הדיוויזיה לחמה באומץ במהלך המצור על בסטון וקרב סן וית. לאחר מכן השתתפה הדיוויזיה בפלישת בעלות הברית המערביות לגרמניה.

ב-7 במרץ גילו אנשיו כי למרות הניסיונות לפוצץ אותו בידי הגרמנים (בין היתר באמצעות V-2), גשר לודנדורף על הריין באזור רמאגן עדיין עומד על תלו. הגשר אפשר לבעלות הברית לחצות את הריין אל תוך גרמניה עצמה במהירות. בעיני בעלות הברית, המאורע הזה נקרא "הנס של רמאגן". גנרל דווייט אייזנהאואר אמר על הגשר כי "הוא שווה את משקלו בזהב". שלט גדול נתלה על אחד ממגדלי האבן ונכתב בו "חצה את נהר הריין ברגליים יבשות באדיבות הדיוויזיה המשוריינת ה-9". היטלר זעם על המחדל שאפשר את לכידת הגשר, דן להורג חמישה קצינים והחליף את גרד פון רונדשטט באלברט קסלרינג בתפקיד האוברבפסלהאבר ווסט (המפקד העליון במערב). ב-15 במרץ התמוטט הגשר לפתע, אך עד אז כבר הפעילו האמריקנים על הנהר מספר גשרים צפים, וראש גשר מעבר לו. הדיוויזיה השתתפה בהצטיינות בקרב רמאגן, ועל חלקה בו קיבלו כל יחידותיה עיטור גבורה נשיאותי (Presidential Unit Citation). לאחר מכן הדיוויזיה נעה דרומה ומזרחה בתוך גרמניה מעבר לנהר לאהן, כבשה את לימבורג, לייפציג ופרנקפורט וסייעה בכיבוש כיס הרוהר. הדיוויזיה הוסטה לכיוון צ'כוסלובקיה כשהמלחמה הסתיימה ב-8 במאי 1945.

עם סיום המלחמה הוחזרה הדיוויזיה לארצות הברית. ב-13 באוקטובר 1945 פורקה הדיוויזיה. באותו היום הצטלמו חיילי הדיוויזיה עם השלט המקורי שהוצב על גשר לודנדורף.  השלט נמצא כיום בתצוגה במוזיאון פטון לחיל השריון והפרשים בפורט נוקס, קנטקי, מעל טנק M26 פרשינג.

## מפקדים
* ג'פרי קיז (יולי 1942 – ספטמבר 1942)
* ג'ון לאונרד (ספטמבר 1942 – אוגוסט 1945)
* תומאס לאונרד הרולד (אוגוסט 1945 – אוקטובר 1945)

## קישורים חיצוניים

* דיוויזיית השריון ה-9 

קטגוריה:זירת מערב אירופה במלחמת העולם השנייה
9
קטגוריה:דיוויזיות בצבא ארצות הברית במלחמת העולם השנייה
בית העם (באר שבע)

**בית העם בבאר שבע** הוא מבנה ציבורי שהוקם בסוף שנות החמישים בזכות תרומתם של האחים שייבר, עיריית באר שבע וקרן נוימן. הוא הוקם באזור "המרכז האזרחי" בבאר שבע, בסמוך לקולנוע קרן רחב הממדים. כעשור לאחר הקמתו הוקם בסמוך לו בניין עיריית באר שבע. ביניהם השתרע לו גן משה. הוא שימש כמרכז התרבות העירוני המרכזי וכמשכנו של תיאטרון באר שבע מיום הקמתו ועד לשנת 2008 שבו החל לשמש כבית ספר למשחק.

## היסטוריה
בטקס הנחת אבל היסוד לבית העם בבאר שבע שנערך ביולי 1956 נכחו ראש העיר דוד טוביהו, התורמים האחים דוד ונתן שייבר מסנט לואיס, ארצות הברית וקהל רב של מוזמנים. העלות של הבנייה נעמדה על סך של 450,000 ל"י. מתוכם נתרמו 100,000 דולר על ידי האחים שייבר, כ-100,000 ל"י הוסיפה עיריית באר שבע מתקציבה ויתר המימון ניתן על ידי קרן נוימן ומוסדות אחרים.

הבניין כלל אולם גדול עם כ-350 מקומות ישיבה ואולם קטן של עד 100 מקומות ישיבה. קומת קרקע כללה מסעדה וחצר פטיו ובקומת השנייה חדרים רחבים.

באפריל 1959 נערכה פתיחה חגיגית בבית העם לרגל ועידת היובל, הוועידה הארצית התשיעית של הסתדרות העובדים הלאומית.

בשנת 1964 נפתח בבית העם "המכון להשכלה ואמנות", בהנהלת זכריה לירז שכלל כ-40 חוגים והרצאות מגוונות לקהל הרחב.

בשנת 1973 הוקם תיאטרון באר שבע ובית העם היה למשכנו הקבוע עד לסיום בניית המשכן לאמנויות הבמה בשנת 2008.

## ראו גם
* קולנוע קרן

## קישורים חיצוניים

* 
* 
* 
* 

## הערות שוליים

קטגוריה:באר שבע: מבנים
קטגוריה:באר שבע: בתי קולנוע
קטגוריה:באר שבע: תיאטראות
באר שבע
קטגוריה:המרכז האזרחי של באר שבע
משרד הבינוי והשיכון של רוסיה

**משרד הבינוי והשיכון והשירותים הקהילתיים של הפדרציה הרוסית** (ברוסית **'Министерство строительства и жилищно-коммунального хозяйства Российской Федерации**, בקיצור **Минстрой России**) הוא משרד ממשלתי רוסי. המשרד הוקם בממשלת מדבדב הראשונה ב-1 בנובמבר 2013 על בסיס הסוכנות הפדרלית לבינוי ושיכון (Федеральное агентство по строительству и жилищно-коммунальному хозяйству) שהוקמה ב-21 במאי 2012.

## תפקידים
המשרד אחראי על תחום הבנייה והדיור ברחבי רוסיה, ועל יצירת תנאים שיאפשרו למשקי הבית בה אפשרות סבירה לדיור. בין השאר, המשרד מעודד הגברת הבנייה למגורים במזרח הרחוק הרוסי, אכיפת תקני בנייה, שיקום שכונות והתחדשות עירונית ומעודד מימון פרויקטים לבניית בנייני מגורים באמצעות קרנות ממשלתיות לענייני דיור ושיכון.

בשנת 2014 למשרד צורף מכון NIITIAG.

## היסטוריה: גלגולי המשרד

## שרים
שר הבינוי והשיכון הוא השר הממונה על המשרד ואחראי להגדרת תחומי פעילות המשרד בתחום מדיניות הבינוי והשיכון.

## קישורים חיצוניים

* 

## הערות שוליים

ב
ר
עמודי עמרם

250px|ממוזער|שמאל|עמודי עמרם
**עמודי עמרם** הם עמודים העשויים אבן חול נובית רכה וצבעונית בגוון ורוד, ושוכנים על מצוק בתחילת נחל עמרם, במקום בו הוא מתחיל את נתיבו לכיוון הערבה. הנחל זורם בהרי אילת מצפון לאילת.

העמודים נוצרו מחתירה של מי הגשמים בתוך הסדקים שהיו במצוק. שחיקת הסלע לאורך הסדקים יצרו בלייה והביאו ליצירת חמישה עמודים גבוהים המתנשאים לגובה של 15 מטרים. הגבעה הסמוכה לעמודים נקראת "גבעת יוכבד", על שם יוכבד אמו של משה, ואשתו של עמרם. האזור בו שוכנים העמודים, הוא חלק משמורת טבע מסיב באילת.

אבן החול ממנה נוצרו העמודים, נוצרה מבלייה של סלע יסוד. הצבעים המופיעים באבן החול, הם תוצאה של שטיפתם במים העשירים בתחמוצות של חומרים שונים כגון ברזל, מנגן ועוד.

מקור השם של העמודים והנחל הוא בשמו הערבי של הנחל, "ואדי עמראני", שהפך בעברית ל"נחל עמרם". משמעות השם ואדי עמראני הוא הנחל עם המבנים. בנחל עמרם ישנם שרידי מבנים עתיקים, הקשורים למחצבת נחושת שהתקיימה בנחל בתקופות קדומות. באזור שסביב העמודים נמצאים שרידי כוכים ומערות, שנוצרו כתוצאה מכריית הנחושת. לפי השערת החוקרים, הנחושת מנחל עמרם שימשה כמקור לתעשיית הנחושת בתקופה הכלקוליתית, בכפרי התעשייה ששכנו בתל חוג'יירת אל-ע'וזלאן ותל מגאס.

ההגעה לעמודים היא במסלול נסיעה דרך נחל עמרם, העובר בין גבעת בהט מצפונה להר אמיר בדרומו, עד הגעה לחניה, ממנה בהליכה של מספר דקות עד ההגעה לעמודים. ההגעה לאתר משביל ישראל מחייבת סטייה של כ-2 ק"מ בכל כיוון.

## קישורים חיצוניים

* עמודי עמרם באתר טבע ונופים בישראל
* עמודי עמרם באתר עמוד ענן
* עמודי עמרם באתר החברה להגנת הטבע

## הערות שוליים

קטגוריה:הערבה
קטגוריה:הנגב: שמורות טבע
קטגוריה:הרי אילת
משרד העבודה והרווחה של רוסיה

ממוזער|דגל השירות הפדרלי לעבודה ותעסוקה
**משרד העבודה והרווחה של רוסיה** (ברוסית: **Министерство труда и социальной защиты Российской Федерации**, בקיצור **Минтруд России**) הוא משרד ממשלתי שהוקם כחלק מממשלת מדבדב הראשונה על מנת להבטיח לכלל הציבור ברוסיה מתן שירותי רווחה, פיקוח על מתן שירותים אלה וסיוע למובטלים במציאת עבודה.

המשרד אחראי לתשלום הפנסיות באמצעות קרן הפנסיה ואחראי למתן שירותי רווחה באמצעות הקרן לביטוח סוציאלי. אחת מיחידות הסמך העיקריות היא השירות הפדרלי לעבודה ותעסוקה.
## מטרות
המשרד אחראי להסדרה ממשלתית בתחומים כגון: שכר מינימום ורמת חיים, רווחה, עבודה, שכר ריאלי, דמוגרפיה, פנסיה, ביטוח לאומי, בטיחות וגיהות בתעסוקה, יחסי עובד-מעביד, כוח עבודה, אבטלה, מהגרי עבודה, שירות אלטרנטיבי, ביטחון סוציאלי, אפוטרופוסות ליתומים קטינים, שירותי אימוץ, סיוע לנכים ועידוד נגישות לנכים במקומות ציבוריים ועוד.

ייעודו של המשרד הוא להגן, לשקם ולסייע לכל אדם, משפחה וקהילה הנתונים במצבי משבר זמני או מתמשך מפאת מוגבלות, עוני והדרה, סטייה חברתית, קשיי תפקוד, אבטלה, אפליה או ניצול. המשרד מגיש שירותים לציבור באמצעות יחידותיו ובאמצעות סניפיו ברשויות המקומיות, ארגונים וקרנות ממשלתיות.

המשרד אחראי לעידוד פיתוח שירותים חברתיים מגוונים ופרויקטים חדשניים הנוגעים לכל פרט בחברה והוא מופקד על מתן שוויון זכויות והזדמנויות, כבוד האדם וחירותו, צדק וסולידריות חברתית והזכות להגדרה והתארגנות עצמית. עבודת המשרד מבוססת גם על ערכי מקצוע העבודה הסוציאלית ועל הקוד האתי שלו. קוד זה מחייב את העובדים הסוציאליים לספק מענים ההולמים את צורכי אוכלוסיית היעד הקיימות, לאתר אוכלוסיות יעד חדשות ולפעול למען קידום איכות חייהם, בדומה לפעילות משרד הרווחה הישראלי, הידוע בשם "משרד העבודה, הרווחה והשירותים החברתיים".

## היסטוריה
עד 1996 התקיימו ברוסיה בנפרד משרד העבודה והמשרד לרווחת האוכלוסייה שאוחדו באותה שנה למשרד העבודה והרווחה.

בשנת 2004 משרד העבודה והרווחה מוזג עם משרד הבריאות של רוסיה והפך למשרד הבריאות והרווחה. בשנת 2012 משרד הבריאות והרווחה פוצל למשרד הבריאות ולמשרד העבודה והרווחה.

מקסים טופילין כיהן כיושב ראש השירות הפדרלי לעבודה ותעסוקה בשנים 2004–2008 ולאחר מכן היה לסגן שרת הבריאות והרווחה לפני שמונה על ידי דמיטרי מדבדב לשר העבודה והרווחה, במאי 2012.

## שרים
שר העבודה והרווחה הוא השר הממונה על המשרד ואחראי להגדרת תחומי פעילות המשרד בתחום התעסוקה והרווחה.

## קישורים חיצוניים

* 

## הערות שוליים

ע
קטגוריה:עבודה סוציאלית
קטגוריה:רווחה
משקיע מוסדי

**גוף מוסדי** או **משקיע מוסדי** (באנגלית: **Institutional Investor**) הוא גוף המנהל כספים של הציבור, כגון כספי פנסיה וקרנות נאמנות. הגופים המוסדיים המרכזיים בישראל הם חברות הביטוח ובתי השקעות. גופים אלה מנהלים כספים בקרנות נאמנות, קרנות פנסיה וקופות גמל תמורת דמי ניהול שהם גובים. 

היות שהגופים המוסדיים מנהלים כספי ציבור בהיקפים גדולים, הם כפופים לחוקים ורגולציה ממשלתית. 

החל משנת 2005 ולאור רפורמת בכר להפחתת הריכוזיות במשק, מכרו הבנקים בישראל את קופות הגמל וקרנות הנאמנות שברשותם וכך חדלו מלהיות גופים מוסדיים.

## קישורים חיצוניים
* תקנות הפיקוח על שירותים פיננסיים (קופות גמל) (כללי השקעה החלים על גופים מוסדיים), תשע"ב-2012, באתר נבו
*  

קטגוריה:כלכלה
קטגוריה:ניהול סיכונים
אי-שוויון חברתי

**אי-שוויון חברתי** מתרחש כאשר משאבים בחברה מחולקים בצורה לא שווה. זה יכול לקרות בשל המגדר, המיניות, הגזע, ההכנסה, המעמד חוקי או בשל רמת ההשכלה של האדם. אי-שוויון חברתי עוסק בדרך כלל בכך שאין שוויון בתוצאה הסופית ועל כך שאין שוויון בגישה להזדמנויות. הזכויות החברתיות כוללות את שוק עבודה, מקורות ההכנסה, שירותי הבריאות וחופש הביטוי, החינוך, הייצוג הפוליטי והיכולת להשתתף בחברה.

אי-שוויון חברתי שונה מאי-שוויון כלכלי. המצב של אי-שוויון כלכלי מתייחס לפערים שנובעי מחלוקת של נכסים כלכליים ושל ההכנסה. בעוד שאי-שוויון כלכלי נגרם מחלוקה לא שוויונית של ההון בחברה, אי-שוויון חברתי קיים משום שהיעדר של הון באזורים מסוימים מונע מהאנשים שגרים באותו האזור להשיג דיור, שירותי בריאות והזדמנויות אחרות אשר זמינים לאוכלוסייה העשירה בחברה. לדוגמה, מכיוון שארצות הברית היא חברה קפיטליסטית, תחרותית ואשר מונעת מאוד מהמסחר, אי-שוויון הכלכלי ואי-שוויון החברתי קשורים זה בזה ומשפיעים זה על זה מאוד בחברה האמריקנית.

אי שוויון חברתי – דיגיטלי הוא מצב שבו יש פער דיגיטלי בין אוכלוסיות שונות בעולם. הוא מתבטא בהבדלי מגדר, גזע ומעמד בגישה לטכנולוגיות מידע ובאופן גובר ביכולת להשתמש בהן. אי שוויון חברתי דיגיטלי נוצר כאשר אנשים פעילים יותר בחייהם החברתיים בתחום הדיגיטלי ובכך נהנים מיתרונות על פני אוכלוסיות מוחלשות. אי שוויון חברתי – דיגיטלי מתקיים בשני מובנים. המובן הראשון מתקשר לפער הנוצר ברמה הדיגיטלית בעקבות נגישות שונה לטכנולוגיות תקשורת בין מדינות ברמות פיתוח שונות ובתוך מדינות. המובן השני נוגע לפער הדיגיטלי העוסק במיומנות עצמה – רמת ההשתתפות של אנשים שונים בזירות דיגיטליות, והמיומנות שלהם בשימוש בטכנולוגיות דיגיטליות לייצור תוכן דיגיטלי. לדוגמה, מחקרים מראים כי אוכלוסיות מוחלשות כלכלית עשויים להשתמש באינטרנט בצורה פחות אינטנסיבית מאשר קבוצות חזקות יותר בחברה.

רשתות חברתיות מהוות חלק חשוב מחיינו. אי השוויון החברתי נוכח ברשתות החברתיות. אנשים בעלי מעמד חברתי-כלכלי גבוה יותר בחברה נוכחים ביותר רשתות חברתיות, ובעלי כישורי אינטרנט עדיפים יותר גם הם נוכחים יותר באותן רשתות. בנוסף, שימוש ברשתות החברתיות עלול ליצור פער חברתי משמעותי מכיוון שהנוכחות ברשתות אלו חיונית כיום בתחומי חיים רבים ובכלל זה בשוק העבודה. מחקרים המבוססים על נתונים שנאספו מרשתות חברתיות, שאינם מודעים לתת-הייצוג ברשתות של אנשים ממעמד חברתי-כלכלי נמוך יותר, עלולים כתוצאה מכך לשקף את תפיסותיהם של שכבות אמידות יותר באוכלוסייה ולא לייצג את תפיסותיהם של שכבות אמידות פחות.

## לקריאה נוספת
* אלעזר וינריב, **על שוויון ואישוויון: מבט פילוסופי**, חיפה, הוצאת הספרים של אוניברסיטת חיפה והוצאת פרדס, 2007.

## ראו גם
* שוויון הזדמנויות

## קישורים חיצוניים

## הערות שוליים

קטגוריה:סוגיות חברתיות
קטגוריה:מערכות חברתיות
ג'ו אבסולום

**ג'וזף אבסולום** (באנגלית: **Joseph Absolom**; נולד ב-16 בדצמבר 1978) הוא שחקן אנגלי הידוע בעיקר מהופעתו בתפקיד מתיו רוז באופרת הסבון הפופולרית של BBC "איסטאנדרס", ובתפקיד אל לארג' בסדרה "דוק מרטין".

## ביוגרפיה
אבסולום נולד בעיר רדינג שבמחוז ברקשייר. הוא למד בבית הספר פורסט היל. הופעתו הראשונה הייתה בפרסומות עבור חמאת בוטנים של חברת Sun-Pat. הופעת הבכורה שלו כשחקן הייתה ב-1991 בסרט "אנטוניה וג'יין", ובהמשך הופיע בסדרות טלוויזיה כגון "The Bill", "דיינג'רפילד" ו"עדות אילמת".

### קריירה
ב-1997 הצטרף אבסולום לצוות השחקנים של אופרת הסבון "איסטאנדרס" ובשנה הראשונה שלו בסדרה השתתף במספר קווי עלילה. הוא זכה להכרה כשהופיע בסיפור הרצח של ססקיה דאנקן שהחל בפברואר 1999. הרוצח האמיתי סטיב אוון (בגילומו של מרטין קמפ) הפליל את מתיו רוז (הדמות שגילם אבסולום). ההופעה האחרונה של אבסולום בסדרה שודרה בפברואר 2000. באותה שנה הוא זכה בפרס אופרת הסבון הבריטית לשחקן הטוב ביותר.

ב-2002 שיחק אבסולום בסרט האימה הבריטי "חברים למוות", והופיע בתפקיד משנה בסדרת הטלוויזיה של ITV "וינסנט". אחד מתפקידיו המוכרים הוא בדמות אל לארג', בנו של ברט לארג', בסדרה "דוק מרטין". הוא זכה לשבחי הביקורת על הופעתו זו. בין השנים 1992 ל-2009 הופיע אבסולום בסדרה "The Bill" בתפקידים שונים. עוד הופיע בתפקיד בני, מלווה בריבית אלים, בסדרה "חדר מיון". הוא שיחק בתפקיד הפושע במותחן הפשע "Girl Number Nine" ולצדו כיכבו טרייסי אן אוברמן וגארת' דייוויד לויד.

אבסולום זכה בסכום של 10000 ליש"ט, שנתרם לצדקה, בשעשועון הטלוויזיה "Total Wipeout" ששודר ב-18 בספטמבר 2010.

;רדיו
אבסולום מופיע גם בתוכניות רדיו. הוא השתתף בתוכנית "המחזה היומי" של רדיו 4 של ה-BBC בפרק "Bringing Eddie Home" מאת ג'ון פיקוק. התסכית מבוסס על סיפור אמיתי אודות זוג מהאיסט אנד, עדנה וג'ק ואלאס, הנאבקים להשיב את גופת בנם מעדן.
אבסולום גילם את אדי ואלאס, ובמחזה השתתפו שחקנים נוספים ששיחקו ב"איסטאנדרס" כגון ביל טריצ'ר, עדנה דורה, טוד קרטי וטילי ווסבורג.

### חיים אישיים
אבסולום חי עם חברתו ליז ושלושת ילדיהם. מאז 2001 הוא פטרון של הקרן לאוטיסטים "Hill Park Autistic Trust".

## פילמוגרפיה
### קולנוע

### טלוויזיה

## קישורים חיצוניים

## הערות שוליים

קטגוריה:שחקני קולנוע וטלוויזיה אנגלים
קטגוריה:שחקנים ילדים אנגלים
קטגוריה:אנגלים שנולדו ב-1978
אליהו עצור

הרב **אליהו עצור** (ז' באדר ה'תרצ"ו, 1936 - י"ב באדר ב' ה'תשע"ו, 23 במרץ 2016) היה דיין ורב ישראלי. במהלך השנים שימש כר"מ בישיבת פורת יוסף, רב שכונת קטמונים, ראש ישיבת "אהל מועד" וראש אבות בתי הדין בירושלים.

## ביוגרפיה
נולד בשנת ה'תרצ"ו (1936) לאביו ניסים ולאימו מרת סעדה לבית אלמליח בכפר תאשמשית שבהרי האטלס שבמרוקו. בקטנותו נספתה אמו במגפה שהתחוללה בכפר והמשפחה עברה לעיר דמנאת שם נשא אביו אישה שנייה. בילדותו למד בתלמוד תורה של אוצר התורה בעיר דמנאת, ולאחר מספר שנים עבר ללמוד בישיבת אוצר התורה בעיר קזבלנקה בה התבלט כעילוי בלימודו.

בשנת ה'תשט"ו (1955) עלה לארץ ישראל עם משפחתו. בשל פרסומו כעילוי תורני, עם הגעתו לארץ ישראל נשלח הרב נסים טולדנו לנמל חיפה לקחתו ולדאוג ללימודיו התורניים. בישראל למד הרב בישיבת פורת יוסף, במשכנה הזמני בשכונת קטמון, ומונה בתוך זמן קצר לשמש ר"מ בישיבה למרות גילו הצעיר.

לאחר נשואיו למד בכולל שלמה מוסיוף בצוותא עם ראש הכולל דאז הרב שמואל אוירבך, ונסמך על ידו לרבנות ודיינות בשנת ה'תשל"ג. לאחר מכן התמנה לרב שכונת קטמונים בירושלים, ובמקביל כיהן במשך כשנה כראש ישיבת אוהל מועד. בשנת ה'תשמ"ג התמנה לדיין בירושלים ושנים ספורות לאחר מכן הועלה למשרת אב בית דין. בשנת תשס"ה מונה לשמש בתפקיד ראש אבות בתי הדין בירושלים.

לצד עבודתו השיפוטית, עסק הרב עצור במהלך חייו בפעילות ענפה של ההדרת כתבים ומחקר תורני. בשנת ה'תשמ"ו הוציא לאור מחדש את ספר שער כבוד ה' לרבי אפרים אנקווה והקדים לו מבוא לתולדותיהם של מחבר הספר והמוציא לאור (הרב חיים בלייח). כמו כן, היה חבר מערכת במכון 'תולדות' במסגרתו יצאו לאור: ספר המשפט העברי בקהילות מרוקו (ה'תשמ"ד); שו"ת משפט וצדקה ביעקב ב' חלקים לרבי יעקב אבן צור (ה'תשנ"ד); ספרי הרב מכלוף אלעסרי - ליקוטי תורה וטעמי השחיטה. חלק מפסקי הדין שכתב במהלך תקופת כהונתו כדיין פורסם במסגרת 'פסקי דין רבניים' (פד"רים).

שימש במקביל לתפקידו בעולם הדיינות כנשיא מוסדות תורה רבים, ובין השאר היה חבר מערכת שמות הגיטין ומעורכי הפד"רים, כאשר בתפקידו זה ערך מאות פסקי דין חשובים, ובשנותיו האחרונות שימש כרב ארגון הצלה אלו"ן. לצד כל זאת כתב מאות תשובות מעמיקות בהלכה כשחלקם הוא תכתובת בינו לבין גדולי הפוסקים בעשרות השנים האחרונות. רובם המוחלט של כתביו נותרו בכתב יד.

נפטר ביום שלישי י"ב אדר ב' תשע"ו ונקבר בהר המנוחות.

היה נשוי לאביבה (ויויאן) לבית בן סימון, ואב לשמונה ילדים.

## רבותיו
בדמנאת למד אצל רבי מסעוד נחמייאש ורבי מסעוד דהאן. בכפר דרע למד אצל רבי משה בוזגלו. בקזבלנקה למד אצל רבי יצחק חזן, וכשחלה מילא את מקומו רבי יעקב חזוט. אחר כך למד אצל רבי לוי נחמני וכן אצל רבי שלמה אדהאן. בישיבת פורת יוסף למד אצל הרב משה יוסף עדס, הרב יהודה צדקה והרב בן ציון אבא שאול.

## לקריאה נוספת
* שלמה מייארא **שער כבוד ה', קונטרס זיכרון אליהו,** ניסן ה'תשע"ו, עמודים תקלט-תקנז.

## קישורים חיצוניים
* 
* מתוך אזכרת 12 חודש לרה"ג מרדכי אליהו זצ"ל באתר ישיבה כ"ה אייר תשע"א

## הערות שוליים

קטגוריה:קטמונים: אישים
קטגוריה:ירושלים: רבני שכונות
קטגוריה:רבנים מרוקאים ישראלים
קטגוריה:אבות בית הדין הרבני בירושלים
קטגוריה:ישראלים שנולדו ב-1936
קטגוריה:ישראלים שנפטרו ב-2016
ניו פרובידנס

**ניו פרובידנס** (באנגלית: **New Providence**) הוא האי המאוכלס ביותר באיי בהאמה ומתגוררים בו מעל ל-70% מאוכלוסיית המדינה. כמו כן, באי שוכנת בירת האיים והעיר הגדולה בהם – נסאו. האי משמש גם כמרכז הסחר המרכזי של האיים ויושבים בו מעל ל-400 בנקים וקרנות נאמנות. כשני שלישים מהתיירות הנכנסת באיי הבהאמה מגיעים לניו פרובידנס.

אדמת האי מורכבת בעיקר מחול אלמוגים, והגובה המרבי בשטחו הוא כ-5 מטרים, מה שיוצר מקווי מים רבים באי. אורכו הוא כ-34 קילומטרים ורוחבו הוא כ-11 קילומטרים. באי מתגוררים קרוב ל-250,000 תושבים, 85% מהם שחורים, 12% לבנים ו3% היספנים, אסייתים ואחרים. ממזרח לאי ממוקם האי אליוטרה וממערבו האי אנדרוס.

השם ניתן לאי על ידי מושלו מן המאה ה-16, שניצל מטביעת ספינתו וביקש להודות להשגחה השמיימית (באנגלית: Divine **Providence**) ששמרה עליו. תוספת ה״ניו״ (בעברית: חדש) ניתנה לו על מנת להבחין אותו מהאי פרובידנסיה הממוקם לחופי ניקרגואה.

האי מחובר בעזרת גשרים עם אי פרדייס בו פועל פארק מים ואתרי תיירות נוספים.

## היסטוריה
שליטיו הראשונים של האי היו הספרדים, שהגיעו אליו בתחילת המאה ה-16 בעקבות תגליותיו של כריסטופר קולומבוס. למרות הבעלות עליו, הממשל הספרדי מעולם לא הביע עניין רב באי ניו פרובידנס או באיי הבהאמה בכלל.

הבירה נסאו הוקמה על ידי הבריטים ב-1666 והייתה ידועה כצ׳ארלסטאון. ב-1670 כבר התגוררו בעיר כ-900 אנשים, רובם סוחרי מלח, וסוחרים רבים אחרים עברו באי בדרכם מאיי טרקס וקייקוס ומהאי אינגואה. העיר ידעה מצוקות רבות לאחר שהותקפה רבות על ידי אוניות צרפתיות וספרדיות והייתה יעד בולט לפשיטות של שודדי ים. בסופו של דבר העיר נשרפה עד היסוד במתקפה ספרדית בשנת 1684. העיר ומבצר חדש הוקמו כשנתיים לאחר מכן על ידי מתיישבים בריטיים מהאי ג'מייקה, וב-1695 העיר נקראה בשמה הנוכחי נאסאו כהוקרה לבית אוראניה-נאסאו, אליו השתייך מלך אנגליה החדש ויליאם השלישי.

גם המבצר החדש נפגע קשות במתקפה ספרדית בשנת 1700 והוא ננטש לחלוטין ב-1703 לאחר מתקפה צרפתית-ספרדית נוספת. בעקבות התערערות הכוח הצבאי באי, הוא הפך למקלט לשודדי ים, שהגיעו אליו בעקבות קרבתו למצרי פלורידה ולמעבר וינדוורד, בו עברו ספינות ספרדיות רבות שנשאו כסף, זהב ואוצרות טבע נוספים מהעולם החדש לעבר המולדת. בשנת 1713 כבר התגוררו באי מעל ל-1,000 שודדים לצד 500 מתושביו המקוריים. ב-1718 מונה מושל חדש לאי, אשר הביא לגירושם של שודדי הים.

בפברואר 1776, במהלך מלחמת העצמאות האמריקאית כ-250 מארינס אמריקאים התקיפו את האי במטרה לשדוד את מצבורי הנשק שהיו בו. בינואר 1782 כבשו האמריקאים את האי בסיוע ספרדי מקובה. לאחר המלחמה הגיעו לאי מספר משפחות של לויאליסטים (מתיישבים מצדדי הממלכה המאוחדת) בתקווה להקים בו מחדש את המשקים החקלאיים שאבדו להם, אולם בעקבות מחסור במשקעים ואדמה לא פורייה הוא ננטש וחזר לבעלות הבריטית.

בשנות ה-20 של המאה ה-20 הפך האי לאתר נופש פופולרי בארצות הברית, במיוחד בעקבות חוק היובש שחל באותה התקופה.

## קישורים חיצוניים

* 

קטגוריה:איי בהאמה: איים
נעימת הנושא של הפנתר הוורוד

**The Pink Panther Theme** ("נעימת הנושא של הפנתר הוורוד") היא יצירה אינסטרומנטלית מאת הנרי מנציני שנכתבה כנעימת הנושא של הסרט "הפנתר הוורוד" משנת 1963, וכתוצאה מכך הועמדה לפרס גראמי בקטגוריית הפסקול המקורי הטוב ביותר לשנת 1964. בסרט המקורי, הדמות "הפנתר הוורוד", שנתנה לסרט ולנעימתו את שמם, הופיעה בסרטון קצר שהוצג לפני תחילתו, שהנפשת הפנתר בו נעשתה על ידי פריץ פרילינג ודייוויד ה. דה-פאטי לצלילי הנעימה. סולו הסקסופון המפורסם של היצירה מנוגן על ידי מוזיקאי הג'אז פלאס ג'ונסון .

הנעימה נכללה באלבום הפסקול שיצא לסרט, ויצאה גם כסינגל בארצות הברית ב-1964; הסינגל הגיע למקום העשירי במצעד "בילבורד" לשירים העכשוויים למבוגרים (adult contemporary) וזכה בשלושה פרסי גראמי.

גרסאות שונות של נעימה זו מופיעות בפתיחת כל סרטי "הפנתר הוורוד", למעט "הפנתר הוורוד - ירייה באפילה" (1964) ו"המפקח קלוזו" (1968). המנגינה הופיעה גם בגרסאות רבות לאין-מספר של עלילות הפנתר הוורוד.

"The Pink Panther Theme" מאופיין בשונותו הלא-צפויה, בשימוש הלא-רגיל בכרומטיות שמקורו בסולם המינורי ההונגרי , כשהדרגות רביעית והשביעית מועלות.

## קישורים חיצוניים

קטגוריה:שירי 1963
קטגוריה:סינגלים מ-1964
קטגוריה:הפנתר הוורוד
קטגוריה:שירים באנגלית
קטגוריה:שירי נושא מסרטי קולנוע
קטגוריה:שירים מסרטי קולנוע
קטגוריה:סטנדרטים בג'אז
קטגוריה:שירי ג'אז אמריקאיים
קטגוריה:סינגלים בהוצאת RCA רקורדס
אמדאו

קטגוריה:שמות פרטיים לגברים
קטגוריה:שמות משפחה
קטגוריה:שמות פרטיים תאופורים
סיטרואן AX

ממוזער|310px|סיטרואן AX, דגם 3 דלתות
ממוזער|280px|סיטרואן AX, דגם 3 דלתות
ממוזער|280px|סיטרואן AX, דגם 5 דלתות, שנת 1995
ממוזער|310px|סיטרואן AX, דגם 5 דלתות האצ'בק, שנת 1990
**סיטרואן AX ** היא מכונית סופרמיני אשר יוצרה על ידי חברת סיטרואן הצרפתית, חברת בת של קבוצת PSA אשר יוצרה בין השנים 1986–1998.

דגם ה-"הסיטרואן AX" הוצג לראשונה ב-2 באוקטובר 1986, בתערוכת הרכב של פריז.

סך הכל יוצרו 2,561,432 יחידות. ב-1992 עבר הדגם מתיחת פנים, ובשנת 1994 מתיחת פנים נוספת. סיטרואן AX החליפה את דגם הסיטרואן ויזה.

דגם פרוטון טיארה מתוצרת יצרנית הרכב המלזית PROTON Holdings  אשר יוצרה במלזיה בין השנים 2000 – 1996 מבוסס על דגם "סיטרואן AX".

## גרסאות
* 3 דלתות - האצ'בק
* 5 דלתות - האצ'בק

## דגמים
* AX 10
* AX 10 E
* AX 10 RE
* AX 11 RE
* AX 11 TE
* AX 11 TGE
* AX 11 TRE
* AX 11 TRS
* AX 11
* AX 14 TRS
* AX 14 TZX
* AX 14
* AX GT
* AX 14 GT
* AX GT
* AX GTi
* AX 4x4
* AX Sport
* AX K-Way
* AX Image
* AX Thalassa
* AX Volcane
* AX 14 D
* AX 14 RD
* AX 14 TGD
* AX 14 TRD
* AX 15 D
* AX Image D
* AX Thalassa D

## תמונות

קובץ:1990 Citroen AX GT (9759105483).jpg| סיטרואן AX, דגם GT, שנת 1990, דגם 3 דלתות האצ'בק
קובץ:Axi.JPG| סיטרואן AX, מבט ללוח מחוונים
קובץ:Citroen AX rear 20071126.jpg| סיטרואן AX
קובץ:AX Sport ar.jpg| סיטרואן AX דגם ספורט
קובץ:Citroen AX MK1 inside.jpg| סיטרואן AX, מבט לתא הנהג


## ראו גם
* סיטרואן
* סיטרואן ויזה
* סיטרואן C15

## לקריאה נוספת
* סיטרואן AX נתונים טכניים 

## קישורים חיצוניים

קטגוריה:מכוניות סופרמיני
AX
קטגוריה:דגמי מכוניות שהושקו ב-1986
קטגוריה:מכוניות צרפתיות
קטגוריה:כלי רכב המיוצרים בספרד
הצלת הילדים בבסלניי

**הצלת הילדים בבסלניי** אירעה באוגוסט 1942, כאשר תושבי האאול בסלניי  אימצו ילדים יתומים, רובם יהודים, אשר נמלטו מאזורי הקרבות בלנינגרד. תושבי הכפר שמרו על חייהם במהלך השואה וזייפו מסמכי אוכלוסין כדי להערים על הכיבוש הנאצי שהמדובר בילדים מקומיים, תוך סיכון חייהם. לאורך השנים סירב יד ושם לדון בהענקת אות חסיד אומות העולם למשפחות.

## רקע
ב-10 באפריל 1942 פונה בית היתומים ששכן על גדות נהר האוחטה, ליד לנינגרד. הילדים נשלחו לכיוון ארמביר שבארמניה, באמצעות דרך החיים שעל אגם לדוגה הקפוא. באוגוסט ההתקפה הגרמנית הגיע לקווקז והוחלט להסיט את מסלול השיירה לאבחזיה שבהרים. באזור טברדה הופצצה הרכבת עם הילדים המפונים על ידי הלוופטוואפה. חלק מהקרונות עלו באש וכל היושבים בהם איבדו את חייהם. היתר, כ־300 במספר, נאלצו להתקדם רגלית. הילדים אשר שרדו, בני 3 עד 14, פונו באמצעות ארבע עגלות סוסים והחלו לנוע בין הכפרים, בניסיון לארגן להם הצלה. התושבים בכפרים השונים סירבו להסתיר את הילדים, שרובם היו יהודים, בשל הרעב הכבד ומחשש שהנאצים יכבשו את האזור ויענישו אותם.

## הצלה
כשנכנסו העגלות עם הילדים חלושים לכפר בסלניי, כפר צ'רקסי-מוסלמי, כ-40 ק"מ מערבית לצ'רקסק, המקומיים, בעיקר נשים ומבוגרים שנותרו בכפר כיוון שהגברים היו בחזית, חששו שהילדים לא יצליחו לשרוד את המסע להרים והציעו לאמץ אותם. ראש מועצת הכפר, סגיד שובגנוב, ומזכיר הקולחוז, קושין לחוב, כינסו ישיבה בה הוחלט על אימוצם של 36 ילדים, מהם 32 יהודים, ועל הקצאת תוספות מזון למשפחות המאמצות. הם זייפו את רישומי האוכלוסין של הכפר, והעניקו תעודות מזויפות לילדים. כבר ביום הראשון ראש הכפר רשם בכל המסמכים הרשמיים את הילדים כצ'רקסים מוסלמים שנולדו בכפר. המשפחות המאמצות לימדו אותם צ'רקסית, ואלה שלא קלטו את השפה, התבקשו להעמיד פנים כאילמים.

במהרה נכבש האזור על ידי הגרמנים, אשר העריכו כי חלק מהילדים הנמלטים מהטבח הגיעו לכפר. מורזבק אוחטוב, זקן הכפר שמונה על ידי הנאצים, הצליח לשכנע את הממונה הנאצי כי הידיעות בדבר הגעת ילדים לאזור היו שקריות. בזכות כך, ובזכות המסמכים המזויפים, הילדים לא נחשפו. במהלך 152 ימים בהם שלטו הנאצים על הכפר, נהרג נער אחד, אשר הואשם בהסגת גבול לשטח החיילים הנאצים. על אף האיומים הקולקטיביים, סירבו 1,800 תושבי הכפר להסגיר את הילדים.

## אחרית דבר
לאחר נסיגת הנאצים, אוחטוב הואשם על ידי השלטונות הסובייטיים בשיתוף פעולה עם הנאצים, אולם הוא שוחרר לאחר שבועיים של חקירה. רוב הילדים ניצולי הפרשה הועברו לבית יתומים בסטאלינגרד, אך שלושה מהם בחרו להישאר בכפר. התושבים הסבירו את המניע לגבורתם בתחושת חובה כצ'רקסים וכמוסלמים להצלת חיי אדם, הנובע מתוך קוד הכבוד המכונה "אדיגה חאבזה". בייחוד עליהם לדאוג לחיי ילדים הנתונים בסכנה, ללא קשר למוצאם או לדתם.

לאורך השנים סירב יד ושם לדון בהענקת אות חסיד אומות העולם למשפחות. לפי ההיסטוריון יאיר אורון, הסיבה לכך היא כי הסיוע ניתן בשל תחושה הומניטארית, ולא בעזרה לילדים בשל יהדותם. במרץ 2017 דנה בנושא ועדת החינוך, התרבות והספורט של הכנסת.

## לקריאה נוספת
* פרופ' יאיר אורון, **הבנאליות של החמלה:** על הצלת ילדים יהודים בכפר הצ'רקסי-מוסלמי בסלניי שבקווקז ב-1942, הוצאת רסלינג, 2016
* 
* 
* 
* 

## קישורים חיצוניים
* 
* 
* 

## הערות שוליים

*
קטגוריה:העדה הצ'רקסית
א. בריז הארפר

**איימי "בריז" הארפר** (באנגלית: **Amie "Breeze" Harper**; נולדה ב-30 במאי 1976) היא פמיניסטית ותאורטיקנית אפרו-אמריקאית החוקרת ומחברת ספרים על טבעונות ועל גזענות, וכן נואמת ויועצת בפרויקטים לגיוון גזעי. האנתולוגיה שערכה, *Sistah Vegan*, מכילה אוסף של כתבים מאת נשים שחורות טבעוניות.

## קריירה
הארפר התעניינה לראשונה בטבעונות בהשפעת עבודתו של דיק גרגורי, שחיבר בין תזונה למאבקי השחרור של קבוצות שוליים, וכן בהשפעתה של קווין אפואה, פעילת תזונה אפרו-צנטרית הדוגלת בתזונה נאה.

ב-2007, התזה של הארפר, *Cyberterritories of Whiteness: Language, 'Colorblind' Utopias, and 'Sistah Vegan' Consciousness*, זכתה בפרס הדיקן של המכללה האקסטרנית של אוניברסיטת הרווארד.

ב-2013, הרפר סיימה את הדוקטורט שלה באוניברסיטת קליפורניה בדייוויס. בעבודת הדוקטורט שלה,* Vegan Consciousness and the Commodity Chain: On the Neoliberal, Afrocentric, and Decolonial Politics of “Cruelty-Free”*, היא השוותה את אפיון המסגרת האתית של טבעונות בין שלוש תנועות: התנועה הנאו-ליברלית הלבנה, טבעונות אפרו-צנטרית, וארגוני דה-קולוניזציה.

ב-2014 יסדה את הארגון הטבעוני-פמיניסטי-שחור, Sistah Vegan Project, כדי לקדם פרויקטים, פרסומים, חינוך וכנסים על ההצטלבות של מודעות מגוזענת, אנטי-גזענות, וצריכה אתית (טבעונות, סחר הוגן, וכדומה). במסגרת זו, ב-2015, הארפר ארגנה כנס, *The Vegan Praxis of Black Lives Matters*, כדי לדון בסוגיות המצטלבות בין טבעונות לבין תנועת חיי שחורים חשובים. גם ב-2015, הארפר הצטרפה לוועד המנהל של הארגון *Black Vegans Rock*. הארפר קיבלה את פרס ליסה שפירו לגיבורי הטבעונות.

ב-10 ביוני 2016, הארפר הוכרזה כמועמדת לסגן הנשיאות של המפלגה ההומנית בבחירות לנשיאות ארצות הברית.

ב-2018 צפוי לצאת ספרה *Black. Mama. Scholar: On Black Feminism, Food Ethics, and Toddler Tantrums in a ‘Post-Racial’ Era*.

הארפר משמשת כיועצת בהפקת הסרט הדוקומנטרי *Pursuit of a Green Planet* של קית טאקר, העוסק באספקטים של מעמד וגזע בנושאי מזון ובריאות אצל דור ההיפ-הופ. בנוסף, היא בדירקטוריון של המכון ללימודי חיות ביקורתיים (Institute for Critical Animal Studies) ומבקרת עמיתים של כתב העת האקדמי של המכון.

## חיים אישיים
הארפר נשואה ולה ארבעה ילדים. היא חיה באזור מפרץ סן פרנסיסקו, ומתרגלת בודהיזם מעורב על פי תורתו של טיך נהאט האן.

## פרסומים

* 
* 
* 
* 
* 
* 
* 
* 
* 
* 
* A. Breeze Harper (2014). *Brotha Vegan! Black Male Vegan Consciousness of North America*. Lantern Books.
* 
* Amie Breeze Harper (Forthcoming; 2018). *Black. Mama. Scholar: On Black Feminism, Food Ethics, and Toddler Tantrums in a ‘Post-Racial’ Era* (formerly titled: Recipes for Racial Tension Headaches)


## קישורים חיצוניים

* 
* The Sistah Vegan Project

## הערות שוליים

קטגוריה:פמיניסטיות אמריקאיות
קטגוריה:פמיניסטים אמריקאים
קטגוריה:טבעוניות אמריקאיות
קטגוריה:טבעונים אמריקאים
קטגוריה:בוגרות דארטמות' קולג'
קטגוריה:בוגרי דארטמות' קולג'
קטגוריה:בוגרות אוניברסיטת קליפורניה בדייוויס
קטגוריה:בוגרי אוניברסיטת קליפורניה בדייוויס
קטגוריה:פעילות זכויות בעלי חיים אמריקאיות
קטגוריה:פעילי זכויות בעלי חיים אמריקאים
קטגוריה:פעילות למען זכויות להט"ב בארצות הברית
קטגוריה:פעילים למען זכויות להט"ב בארצות הברית
קטגוריה:פעילות אפרו-אמריקאיות
קטגוריה:פעילים אפרו-אמריקאים
קטגוריה:ביסקסואליות אמריקאיות
קטגוריה:אמריקאיות שנולדו ב-1976
קטגוריה:אמריקאים שנולדו ב-1976
מייקל פרידמן

**מייקל פרידמן** (נולד ב-21 באפריל 1951) הוא מתמטיקאי אמריקאי ממוצא יהודי שעובד ב-Microsoft Station Q, קבוצת מחקר באוניברסיטת קליפורניה בסנטה ברברה שעוסקת במחקר מחשוב קוונטי. בשנת 1986 הוא זכה במדליית פילדס על עבודתו בתחום השערת פואנקרה.

## קורות חייו

מייקל פרידמן נולד בשנת 1951 בלוס אנג'לס, קליפורניה לבנדיקט פרידמן וננסי מרס פרידמן, סבו דוד פרידמן (אבי אביו) נולד ברומניה והיגר לניו יורק, שם הוא נהיה כותב מערכוני קומדיה לרדיו והצגות ברודוויי, סבו מת כשאביו היה בן 16. סבתו (אם אביו) האיצה באביו וכך אביו סיים את בית הספר בגיל 13. אחיו של אביו דודו של מיכאל, דוד נואל פרידמן, סיים את בית הספר בגיל 12 ונהיה פרופסור לתנ"ך. אחיהם הקטן טובי פרידמן לא הצליח כמותם וסיים את בית הספר בגיל 16 ולכן כונה "טובי הטיפש" והוא נהיה רופא הקבוצה לקבוצת הפוטבול לוס אנג'לס ראמס ולקבוצת הכדורסל לוס אנג'לס לייקרס. לאחר מות אביו, אביו של מיכאל החל לעבוד בכתיבת מערכוני קומדיה. הוא פגש את אמו של מיכאל, ננסי, רקדנית שחקנית וכותבת. בשנת 1941 הם התחתנו ועברו להוליווד. בשנת 1947 הוריו של מיכאל פרסמו את ספרם הראשון "גברת מייק" שנהפך לרב-מכר. בשנת 1951 נולד מיכאל. במהלך התיכון החל להתעניין באומנות והחל את לימודיו בקולג' בברקלי בשנת 1968 בלימודי אומנות ולאחר שנה עבר ללימודי מתמטיקה, לאחר ששמע הרצאה מעניינת על 4-manifolds וחקר אותם בתקופתו כמרצה בכיר באוניברסיטת קליפורניה בסן דייגו, לאחר שהוכיח כי קיימים מרחבי R4 אקזוטיים (exotic R4) לאחר שקיבל פרסים רבים על מחקרו החל לחקור מחשוב קוונטי מפני שהוא מקווה שמחשוב קוונטי יעזור לפתור בעיות מסוימות במתמטיקה, הוא הצטרף לMicrosoft StationQ תחנת מחקר במחשוב הקוונטי של מיקרוסופט בה הוא עובד עד היום.

## פרסים
*1986: מדליית פילדס.
*1986: פרס ובלן.
*1987: המדליה הלאומית למדעים.
*1984: עמיתי מקארתור.
*1994 מלגת גוגנהיים.

## מאמרים

*Freedman, Michael Hartley (1982), "The topology of four-dimensional manifolds", Journal of Differential Geometry, 17 (3): 357–453, ISSN 0022-040X, MR 679066
*Michael H. Freedman and Frank Quinn, Topology of 4-manifolds, Princeton Mathematical Series, vol 39, Princeton University Press, Princeton, NJ, 1990. 
*Freedman, Michael H.: Z2-systolic-freedom. Proceedings of the Kirbyfest (Berkeley, CA, 1998), 113–123 (electronic), Geom. Topol. Monogr., 2, Geom. Topol. Publ., Coventry, 1999.
*Freedman, Michael H.; Meyer, David A.; Luo, Feng: Z2-systolic freedom and quantum codes. Mathematics of quantum computation, 287–320, Comput. Math. Ser., Chapman & Hall/CRC, Boca Raton, FL, 2002.


## קישורים חיצוניים

* ביוגרפיה של מייקל פרידמן
* ראיונות מצולמים עם מייקל פרידמן
* 

## הערות שוליים

קטגוריה:מתמטיקאים יהודים אמריקאים
קטגוריה:עמיתי מקארתור
קטגוריה:זוכי מדליית פילדס יהודים
קטגוריה:בעלי תואר דוקטור מאוניברסיטת פרינסטון
קטגוריה:סגל אוניברסיטת קליפורניה בסנטה ברברה
קטגוריה:זוכי מלגת גוגנהיים
קטגוריה:יהודים זוכי המדליה הלאומית למדעים
קטגוריה:יהודים עמיתי האגודה האמריקאית למתמטיקה
קטגוריה:יהודים חברי האקדמיה הלאומית למדעים של ארצות הברית
קטגוריה:יהודים חברי האקדמיה האמריקאית לאמנויות ולמדעים
קטגוריה:אמריקאים שנולדו ב-1951
ווהן ג'ונס

סר **ווהן פרדריק רנדל ג'ונס** (באנגלית: **Vaughan Jones**; 31 בדצמבר 1952 – 8 בספטמבר 2020) היה מתמטיקאי אמריקאי וניו זילנדי. זכה במדליית פילדס בשנת 1990.

## ביוגרפיה
ג'ונס נולד בגיזברן שבניו זילנד וגדל בקיימברידג', ניו זילנד. למד באוניברסיטת אוקלנד, סיים תואר ראשון (B.Sc.) בשנת 1972 ותואר שני (M.Sc.) ב-1973. ב-1979 סיים את הדוקטורט באוניברסיטת ז'נבה. מ-1985 כיהן כפרופסור באוניברסיטת קליפורניה בברקלי. הוא פרש מברקלי ב-2011 ועבר לאוניברסיטת ואנדרבילט.

בשנת 1990 זכה במדליית פילדס על מחקרו שקישר בין תורת הקשרים לבין מכניקה סטטיסטית. הוא נשא את נאום הזכייה לבוש בחולצת הרוגבי של נבחרת ניו זילנד.

## מחקרו
ג'ונס עסק ב"משפט האינדקסים" לאלגבראות פון נוימן (Von Neumann algebras). במהלך עבודתו בנושא, מצא אינווריאנט פולינומי חדש לקשרים, שנקרא על שמו - פולינום ג'ונס (Jones Polynomial). אינווריאנט זה היווה הפתעה לטופולוגים, אשר היו קרובים לגילויו בשישים שנים האחרונות ללא הצלחה. במהלך הזמן, נהיה ברור שתגליתו קשורה לנושאים רבים במתמטיקה ובפיזיקה (בין היתר: מכניקה סטטיסטית, חבורות קוונטיות (Quantum Groups), דיאגרמות דינקין (Dynkin diagrams)). ג'ונס חקר גם מגדלים של אלגבראות מקוננות (towers of planar algebras) במהלך עבודתו להוכחת "משפט האינדקסים". על תגליות אלו קיבל בשנת 1990 מדליית פילדס.

נפטר ב-8 בספטמבר 2020.

## נקודות ציון מרכזיות במהלך חייו האקדמיים
* 1990 - זכה במדליית פילדס.
* 1990 - התקבל כחבר באגודה המלכותית (Fellow of the Royal Society).
* 1991 - זכה במדליית רתרפורד.
* 1992 - התקבל ל-Australian Academy of Science.
* 2002 - התקבל ל-Distinguished Companion of The New Zealand Order of Merit.
* 2009 - שינה את תוארו הקודם ל-Knight Companion of The New Zealand Order of Merit.
* 2012 - נבחר כעמית באגודה האמריקאית למתמטיקה.

## קישורים חיצוניים

* 

### פרסומים עיקריים

* Jones, Vaughan FR. Actions of finite groups on the hyperfinite type 𝐼𝐼₁ factor. Memories of the American mathematical society, Vol. 28. No. 237, 1980.
* Goodman, Frederick M., Pierre de La Harpe, and Vaughan FR Jones. Coxeter graphs and towers of algebras, Mathematical Sciences Research Institute Publications, Vol. 14. Springer Science & Business Media, 1989.
* Jones, Vaughan FR. Subfactors and knots. CBMS Regional Conference Series in Mathematics, Vol. 80, American Mathematical Soc., 1988.
* Jones, Vaughan, and Viakalathur Shankar Sunder. Introduction to subfactors. London Mathematical Society Lecture note Series, Vol. 234. Cambridge University Press, 1997.

## הערות שוליים

קטגוריה:סגל אוניברסיטת קליפורניה בברקלי
קטגוריה:אלגבראיסטים
קטגוריה:זוכי מדליית פילדס
קטגוריה:אמריקאים שנולדו ב-1952
קטגוריה:אמריקאים שנפטרו ב-2020
ונדלין ורנר

**ונדלין ורנר** (גרמנית: **Wendelin Werner**; נולד ב-23 בספטמבר 1968) הוא פרופסור למתמטיקה במכון הטכנולוגי של ציריך, שמחקרו ועבודתו עוסקים בעיקר בתורת ההסתברות. ורנר זכה במדליית פילדס בשנת 2006 בזכות עבודתו על אבולוציית שרם-לוונר, על הגאומטריה של תנועה בראונית דו-ממדית ועל תיאורית השדות הקונפורמית. הוא חוקר תורת ההסתברות הראשון שזכה במדליית פילדס.

## ביוגרפיה

ורנר נולד בעיר קלן שבגרמניה בשנת 1968 ועבר לצרפת בגיל שנה. סיים תואר ראשון במתמטיקה באקול נורמל סופרייר בשנת 1991 וכתב את הדוקטורט שלו באוניברסיטת פייר ומארי קירי בשנת 1993. התזה שלו, בהנחיית ז'אן-פרנסואה לה גאל, הייתה על תנועה בראונית מישורית. ב-2001 מונה לחוקר קבוע במרכז הלאומי למחקר מדעי (CNRS), שם עבד עד 1997. עבד כפרופסור למתמטיקה באוניברסיטת פריז בין השנים 1997–2013 ובנוסף עבד כפרופסור למתמטיקה באקול נורמל סופרייר בין השנים 2005-2013.

בנוסף להיותו מתמטיקאי, שיחק בסרט "עוברת אורח בסן סוסי" שיצא לאקרנים בשנת 1982 וכתב מכתב לנשיא צרפת ניקולא סרקוזי בפברואר 2009 בו ביקר את מדיניות ממשלת צרפת שלדעתו הובילה למשבר אמון בינה לבין החוקרים.

## עבודתו
ורנר, יחד עם עודד שרם וגרגורי לאולר, פיתח את אבולוציית שרם-לוונר. זהו כלי שסלל את הדרך להוכחות מדויקות של השערות מתחום הפיזיקה הסטטיסטית. למשל, היא הוכיחה תאוריה של המדען הפולני בנואה מנדלברוט שאומרת שלגבול של הילוך מקרי במישור יש ממד האוסדורף של 4/3.
בנוסף, ורנר תרם להבנת התופעות הקריטיות (critical phenomena) במעבר בין מצבי צבירה מסוימים (למשל המעבר בין נוזל לגז) והגיע לפריצות דרך בתופעות שונות בתחום ההסתברות כגון: הילוך מקרי ותנועה בראונית דו-ממדית.

## פרסים

על מתרומתו לתחום המתמטיקה וההסתברות זכה בפרסים רבים. בהם:
* פרס רולו דוידסון (1998)
* פרס EMS (2000)
* פרס פרמה (2001)
* פרס לואב (2005)
* פרס פוליה (יחד עם עודד שרם וגרגורי לאולר) (2006)
* מדליית פילדס (2006)

## קישורים חיצוניים

* Wendelin Werner, 2006 Fields Medal Winner, CNRS, August 23, 2006
* Wendelin Werner : Mathematics of Randomness, CNRS, 
* 

## הערות שוליים

קטגוריה:מתמטיקאים צרפתים
קטגוריה:סגל המכון הטכנולוגי של ציריך
קטגוריה:חברי האקדמיה הצרפתית למדעים
קטגוריה:זוכי מדליית פילדס
קטגוריה:חוקרי תורת ההסתברות
קטגוריה:זוכי פרס פוליה
קטגוריה:צרפתים שנולדו ב-1968
תרבוע (מתמטיקה)

**תַּרְבּוּע** (באנגלית: **Quadrature**) הוא מונח היסטורי במתמטיקה שפירושו קביעת השטח של צורה מסוימת. נושא התרבוע שימש כאחד המקורות העיקריים לבעיות שהתניעו את פיתוח החשבון האינפיניטסימלי, והציג מושגים חשובים באנליזה מתמטית.

## היסטוריה
ממוזער|left|250px|שיטה עתיקה לקביעת הממוצע הגאומטרי של a ו־b.

### יוון העתיקה
מתמטיקאים ביוון העתיקה, בהתאם לדוקטרינה הפיתגוראית, הבינו את המושג של קביעת השטח של צורה כתהליך של בניית ריבוע שיש לו שטח זהה לשטח הצורה (ומכאן מגיע המונח: "תרבוע"). הגאומטרנים היוונים לא הצליחו תמיד במשימה (ראו תרבוע העיגול), אולם הם אכן הצליחו לרבע מספר צורות אשר "צלעותיהן" לא היו פשוט קטעים ישרים, כמו למשל את הסהרונים של היפוקרטס ואת הפרבולה (ראו תרבוע הפרבולה). בהתאם למסורת היוונית, הבניות האלו חייבות להתבצע רק בעזרת סרגל ומחוגה.

לצורך ביצוע תרבוע של מלבן שצלעותיו a ו־b צריך לבנות ריבוע שצלעו x =\sqrt {ab} (הממוצע הגאומטרי של a ו־b). למטרה זאת ניתן להשתמש בבנייה הבאה: אם מציירים את המעגל שקוטרו נוצר על ידי חיבור שני קטעים ישרים באורך a ו־b, אז הגובה (BH בדיאגרמה) של הקטע הישר המאונך לקוטר, מנקודת החיבור של הקטעים עד לנקודה בה הוא חותך את המעגל, שווה לממוצע הגאומטרי של a ו-b. בנייה גאומטרית דומה פותרת את הבעיות של תרבוע המקבילית והמשולש.

ממוזער|250px|השטח של מקטע פרבולי הוא 4/3 השטח של משולש חסום מסוים.
בעיות תרבוע של צורות עקמומיות היו קשות בהרבה. התרבוע של המעגל בעזרת סרגל ומחוגה התברר במאה ה־19 כבלתי אפשרי. אף על פי כן, בעבור צורות מסוימות (למשל הסהרון של היפוקרטס), תרבוע ניתן לביצוע. התרבועים של פני השטח של הכדור ושל מקטע פרבולי על ידי ארכימדס הפכו להישג המתמטי הגבוה ביותר של האנליזה בעת העתיקה:

* שטח פני השטח של הכדור שווה לארבע פעמים השטח של מעגל גדול.
* השטח של מקטע פרבולי שווה ל־4/3 השטח של משולש מסוים שחסום במקטע הפרבולי.

כדי להוכיח את התוצאות הללו, ארכימדס השתמש בשיטת המיצוי של אאודוקסוס.

### ימי הביניים והעת החדשה
באירופה של ימי הביניים, המושג תרבוע קיבל משמעות של קביעת השטח של צורה בכל דרך שהיא. השיטה שנעשה בה השימוש הרבה ביותר היא שיטת הגדלים הבלתי ניתנים לחלוקה; היא הייתה פחות ריגורוזית מאשר הבניות הגאומטריות של היוונים, אך פשוטה ויעילה יותר. באמצעותה, גלילאו גליליי וז'יל פרסון דה רוברוואל חישבו את השטח תחת קשת של ציקלואידה, גרגואיר דה סנט וינסנט חקר את השטח תחת ההיפרבולה, ותלמידו Alphonse Antonio de Sarasa הבחין בקשר של השטח הזה ללוגריתמים.

ג'ון ואליס תרגם את השיטה הזאת לשפת האלגברה; הוא כתב בחיבורו "Arithmetica Infinitorum" (שפורסם בשנת 1656) מספר טורים השקולים למה שמכונה כיום האינטגרל המסוים, וחישב את הערכים שלהם. אייזק בארו וג'יימס גרגורי אף עשו התקדמות הלאה: הם חישבו תרבועים של כמה עקומים אלגבריים ושל ספירלות. כריסטיאן הויגנס ביצע בהצלחה תרבועים של שטח הפנים של כמה גופי סיבוב.

תרבוע ההיפרבולה על ידי סנט וינסנט ו־de Sarasa הביא להגדרתה של פונקציה חדשה, הלוגריתם הטבעי, שהיא בעלת חשיבות יסודית. עם ההמצאה של החשבון האינטגרלי נוצרה שיטה אוניברסלית לחישוב שטח. כתוצאה, המונח *תרבוע* הפך למסורתי (יש שיגידו ארכאי), ובמקומו המונח **מציאת השטח** הפך לשם הנפוץ יותר לבעיה שמוגדרת כ**חישוב של אינטגרל מסוים במשתנה אחד**.

## ראו גם
*תרבוע הפרבולה
*אינטגרציה נומרית
*תרבוע גאוסיאני

## קישורים חיצוניים
*

קטגוריה:בנייה בסרגל ובמחוגה
קטגוריה:היסטוריה של המתמטיקה
הילמן סופר מינקס

ממוזער|280px|הילמן סופר מינקס
**הילמן סופר מינקס**, (באנגלית: **Hillman Super Minx**) היא מכונית משפחתית בינונית שיוצרה על ידי יצרנית הרכב הבריטית  **הילמן**, בין השנים 1961–1971. הילמן סופר מינקס היה דגם מוגדל של דגם ההילמן מינקס. ההילמן סופר מינקס יוצרה בבריטניה, אוסטרליה וניו זילנד.

מחיר היחידה של דגם הילמן סופר מינקס בהשקתה היה 854 לירות שטרלינג בבריטניה. מחיר דגם ההילמן מינקס סופר בבריטניה בשנת 1966, היה 911 לירות שטרלינג.

## הילמן

הילמן הוא רכב בריטי שיצרה חברת רכב מנועיים הילמן. הילמן נוסדה בשנת 1907, ליד קובנטרי, אנגליה. לפני 1907 החברה בנתה אופניים. חברת הילמן החדשה שנשלטה על ידי Rootes נרכשה על ידי האמבר ב-1928. האחים Rootes הגיעו לאחזקה של שישים אחוז של האמבר בשנת 1932, שליטה אשר נשמרה עד 1967, כאשר קרייזלר קנה את Rootes וקנה את ארבעים האחוזים של בעלי המניות בהאמבר. לסמל המסחרי המשיך לשמש תחת קרייזלר עד שנת 1976.

## גרסאות
* 4 דלתות - סדאן
* 5 דלתות - סטיישן
* 2 דלתות - קבריולה

### מאפיינים
* בלמים - בלמי תוף
* משנת 1962 - בולמי דיסק מלפנים
* משנת 1962 - מושבים בודדים בחזית - אופציה
* ידית תיבת ההילוכים - מחוברת למוט ההגה
### מודלים הקשורים להילמן סופר מינקס באמצעות חברת האם Rootes Group
* זינגר וולוג (דור ראשון, אשר יוצר בין השנים 1961-1967)
* Humber Vogue Series III
* Humber 90 Saloon
* Sunbeam Rapier

## תמונות

קובץ:Hillman Super Minx registered April 1965 1592cc.JPG|הילמן סופר מינקס, שנת 1965
קובץ:Hillman Super-Minx Rear-view.JPG|הילמן סופר מינקס
קובץ:Super Minx (3582793232).jpg| הילמן סופר מינקס - קבריולט
קובץ:Hillman Super Minx Convertible (18585573230).jpg| הילמן סופר מינקס - קבריולט
קובץ:Hillman Super Minx estate first registered June 1966 1725cc.JPG| הילמן סופר מינקס, סטיישן, שנת 1966
קובץ:1966 Hillman Super Minx Estate (16884970788).jpg|הילמן סופר מינקס, סטיישן, שנת 1966
קובץ:Hillman Super Minx 1963 1592 cc York.JPG| הילמן סופר מינקס, 1963



## ראו גם
* הילמן ויזארד
* הילמן מינקס
* הילמן אימפ
* הילמן גאזל
* הילמן הנטר
* הילמן הסקי

## קישורים חיצוניים

קטגוריה:מכוניות משפחתיות
קטגוריה:דגמי מכוניות שהושקו ב-1961
מינקס, סופר
קטגוריה:מכוניות בריטיות
קטגוריה:כלי רכב המיוצרים באוסטרליה
קטגוריה:כלי רכב המיוצרים בניו זילנד
קטגוריה:כלי רכב המיוצרים בדרום אפריקה
אלפא ואומגה (אופרה)

**אלפא ואומגה** היא אופרה עברית מאת המלחין גיל שוחט על פי ליברית מאת דורי מנור ואנה הרמן. האופרה מבוססת על סיפור אדם וחוה מנקודת מבטם בהשראת סדרת רישומים באותו שם מאת הצייר הנורווגי אדוורד מונק.

## אודות האופרה
האופרה עושה שימוש בדמויות אדם (אלפא) וחוה (אומגה) כסמלים. אומגה מסמלת את היצר המיני חסר העקבות, המוביל אותה להזדווג עם הנחש, בעוד אלפא מסמל את רגש הקנאה משולחת הרסן, המובילה לסיום הטראגי הבלתי נמנע.

בכורת האופרה התקיימה במשכן לאומנויות הבמה בתל אביב ב-13 בינואר 2001 בהפקת האופרה הישראלית עם גבי שדה בתפקיד אלפא ומיכל שמיר בתפקיד אומגה, בבימויו של דייוויד אולדן ובניצוחו של גארי ברתיני. הייתה זו הפעם הראשונה שיצירה מקומית זכתה להפקה שהיקפה ותקציבה משתווים לאופרות גדולות של יוצרים בינלאומיים. האקדמיה הישראלית לתיאטרון העניקה לאופרה את פרס האירוע הבולט של השנה בתחום אמנויות הבמה.

## תקציר העלילה
אלפא ואומגה, שני בני האדם היחידים בעולם שזה עתה נברא נמצאים על אי שומם, מוקפים בחיות (דב, צבוע, נמר וחמור).

אומגה מעירה את אלפא משנתו והשניים שרים שיר אהבה אשר נקטע עם הופעתו של הנחש. מקהלת החיות מתארת עת מעלליו של הנחש שפלש לאי השלו והביא אליו רוע שלא נודע לפני כן.

אלפא ואומגה נרדמים, אך אלפא נעור לפתע ומבקש ללכת ולחפש את העץ שמפריו יכין שיקוי שיבטיח את נאמנותה של אומגה לעד, מקהלת החיות מזהירה אותו מפני הצעד, אך הוא אינו מאזין לאזהרה. בהיעדרו של אלפא, הנחש זוחל אל אומגה ומפתה אותה עד שהיא נכנעת לו והם מזדווגים. לאחר מכן שב אלפא עם השיקוי ושר שיר אהבה לאומגה, שחשה שגופה משתנה. היא חשה כאב חד ויולדת מרחמה בני-כלאיים שלה ושל הנחש. אלפא רוצח את הוולדות בחמת זעם. אומגה שרה קינה ומבכה את מות ילדיה.

אומגה נכנסת לעובי היער, שם היא מקיימת יחסים עם חיות הפרא. החיות השונות (הנמר, הדב והחמור) מתפארות בכך שכבשו את אומגה. הצבוע מפתה את אומגה בערמומיות ומציע לה יהלומים מתוך עיניו. הנחש מזהיר את אומגה לבל תביט בעיניו הקטלניות של הצבוע. אומגה מתעלמת מהאזהרה ותולשת את היהלומים מעיני הצבוע. היהלומים גורמים לה לצפות בעתידה והיא רואה את אלפא רוצח אותה בטירוף של קנאה. שוב חשה אומגה כאב ויולדת בני כלאיים, פרי זיווגיה עם חיות היער. אומגה מחליטה לברוח מהאי ומגורלה.

אלפא ניצב בודד, כאשר אחד מבני הכלאיים מתקרב אליו וקורא לו "אבא". בני כלאיים רבים אחרים באים בעקבותיו ולאחריהם אמם. אלפא מחבק את אומגה ושר לה שיר ערש, המכין אותה למותה. לאחר מותה הוא מבכה אותה. בני-הכלאיים מתקרבים באיום, דורשים נקמה ומשסעים את אלפא לגזרים.

הנחש מתבונן אל בני הכלאיים, מחזיר מבטו אל הקהל ואומר: "אתם, כולכם, בני הכלאיים של אומגה".

## קישורים חיצוניים
* 

## הערות שוליים

קטגוריה:אופרות בעברית
קטגוריה:יצירות משנת 2001
קטגוריה:אדם וחוה
סטיבן הדלי

**סטיבן ג'ון הדלי** (באנגלית: **Stephen John Hadley**; נולד ב-13 בפברואר 1947) איש ממשל אמריקאי לשעבר שכיהן כיועץ לביטחון לאומי ה-21 של ארצות הברית, תחת ממשלו של נשיא ארצות הברית לשעבר ג'ורג' ווקר בוש בשנים 2005–2009. נחשב לאחד ממעצבי מדיניות החוץ הבולטים בתקופת ממשל בוש הבן.

## חייו
הדלי נולד וגדל באוהיו. בנם של סוזן (לבית בנטלי), עקרת בית, ורוברט וו. האדלי ג'וניור, מהנדס חשמל. בשנים 1966–1972 השלים הדלי תואר ראשון באוניברסיטת קורנל בממשל ותואר שני במשפטים מטעם אוניברסיטת ייל. במהלך הלימודים עבר הדלי קורס קציני מילואים ועם סיומם והתגייס לצי ארצות הברית. הדלי שירת כקצין במודיעין הצי, הוצב בפנטגון כקצין הערכות מודיעין. לאחר שחרורו בשנת 1975 בדרגת לוטננט עבד בעבור המועצה לביטחון לאומי. בהמשך עבד בעבור הוועדה שחקרה את פרשת איראן-קונטראס. במהלך נשיאותו של ג'ורג' הרברט ווקר בוש עבד הדלי כעוזר שר ההגנה. בשנים 1993–2001 עבד במגזר הפרטי כיועץ אסטרטגי וכשותף בכיר בפירמת עורכי דין. הדלי שימש כיועץ בכיר למדיניות חוץ של המושל ג'ורג' ווקר בוש במהלך המירוץ לנשיאות. לאחר שבוש זכה בבחירות מונה הדלי לסגן היועץ לביטחון לאומי, תחת קונדוליזה רייס. עם תחילת כהונתו השנייה של בוש כנשיא, בינואר 2005 מונה הדלי ליועץ לביטחון לאומי ה-21 של ארצות הברית וכיהן בתפקיד עד לינואר 2009.

## לקריאה נוספת
* יעקב כץ, **קוד אריזונה**, מודיעין: כנרת זמורה-דביר, 2020.

## קישורים חיצוניים

* .

## הערות שוליים

קטגוריה:היועצים לביטחון לאומי של ארצות הברית
קטגוריה:נשיאות ג'ורג' ווקר בוש
קטגוריה:קצינים וחוגרים בצי ארצות הברית
קטגוריה:בוגרי אוניברסיטת קורנל
קטגוריה:בוגרי בית הספר למשפטים באוניברסיטת ייל
קטגוריה:אמריקאים שנולדו ב-1947
אבק קוסמי

**אבק קוסמי** הוא אבק הקיים בחלל החיצון וגורם חשוב ביצירת מערכות שמש. גודלם של רוב חלקיקי האבק הקוסמיים הוא בין כמה מולקולות בודדות ועד ל-0.1 מילימטר (100 מיקרון). דרכי ההיווצרות, הרכב האבק, גודלו ומאפייני חלקיקי האבק הקוסמי עשויים להשתנות ממקום אחד למשנהו.

## היווצרות
רוב האבק בחלל הבין-כוכבי מקורו בכוכבים שסיימו להתיך מימן בליבתם ועברו לשלב הענק האדום באבולוציה שלהם. כוכבים אלה פולטים לתווך הבין-כוכבי סיליקון, חמצן ופחמן - יסודות שנוצרו בהיתוך בליבת הכוכב וזרמי הסעה פלטו אותם לתווך הבין-כוכבי. מסת הכוכב והרכבו הראשוני הם הגורמים הראשיים שמכתיבים האם מעטפתו תהא עשירה בפחמן או בחמצן. כוכב פחמני מוליד כמות רבה של חלקיקי פחמן, בצורת פתיתי גרפיט או גושים אמורפיים. ככל שהפירורים מרוסקים על ידי לחץ קרינה, הטמפרטורה שלהם יורדת, ומתחילים להתווסף אליהם אטומים נוספים של מימן, חמצן, פחמן, חנקן וגופרית, אשר נמלטים מהכוכב. חומרים אלו מצטברים לתוך קרחונים קפואים של מים, אמוניה מוצקה (אמוניה נוזלית קופאת לגבישים חסרי צבע ב 77.7- מעלות צלזיוס), מתאן ופחמן דו-חמצני. באמצעות מגוון רחב של חומרים כימיים ה-"מודבקים" בתהליך, חומרים אחרים עשויים אז להתווסף לקרחוני המעטפת, כגון: פחמן חד-חמצני ומימן גופרי. החומרים - שמופצצים על ידי קרינה אולטרה סגולה מכוכבים חמים מקומיים, או כוכבים מרוחקים יותר - מעוררים תגובות כימיות בין הכימיקלים שעל פני השטח. תגובות אלו מובילות להיווצרות של חומרים אורגניים פשוטים בכימיה הבין-כוכבית.

## אבק קוסמי וכדור הארץ
ניסויים חדשים שבוצעו על ידי מדעני האיחוד האירופי הצליחו לראשונה להעריך את כמות האבק הקוסמי שנכנס לאטמוספירת כדור הארץ. מסתבר שחלקיקי האבק הקוסמי גורמים למגוון רחב של תופעות באטמוספירת כדור הארץ, ומחקרים נוספים מקווים לחקור את השפעת האבק הקוסמי על החיים בכדור הארץ.

חלקיקי האבק, שמקור רובם בכוכבי השביט המקיפים את השמש, חודרים לאטמוספירה של כדור הארץ בתדירות גבוהה, ומתנגשים במולקולות הנמצאות באטמוספירת כדור הארץ, במהירות של 40,000 - 260,000 קמ"ש. התנגשותם של חלקיקי האבק עם המולקולות יוצרת חיכוך וחום רב, שכתוצאה ממנו מתאדים חלקיקים רבים.

על פי הערכת החוקרים, בין 3 ל-300 טונות של חלקיקים נכנסים לאטמוספירת כדור הארץ על בסיס יומי. עדיין אין הסבר מספק לכמות האבק הקוסמי הנכנסת לאטמוספירת כדור הארץ, ולהשפעתו של האבק על האטמוספירה שלנו.

ניסויים שנערכו, בשילוב עם מודל אסטרונומי שחקר את אבולוציית האבק הקוסמי, מוכיחים שכ-40 טונות של אבק נכנסות לאטמוספירת כדור הארץ מדי יום. לדברי המדענים, החדירה של האבק הקוסמי לאטמוספירה גורמות לשורה של תופעות טבעיות, כגון עננים שזוהרים בחושך.

## השפעות על האדם
אבק קוסמי נחשב עד לאחרונה כמפגע לאסטרונומים, היות שפגע ביכולתם להתבונן בחלל. כשהחלה תצפית אסטרונומית באינפרה אדום, חלקיקי האבק הקוסמי התגלו כרכיבים משמעותיים וחיוניים לתהליכים אסטרופיזיקליים. ניתוחם עשוי לחשוף מידע על היווצרות מערכת השמש. אבק קוסמי יכול לסייע בהעברת חומרים לחלל לאחר מוות של כוכב. בנוסף, אבק קוסמי ממלא תפקידים רבים בשלבים המוקדמים בהיווצרותם של כוכבים, של כוכבי לכת, של טבעות פלנטריות (כגון הטבעות של שבתאי) ושל אטמוספירות של כוכבי לכת רבים (כגון צדק, שבתאי, אורנוס, נפטון וכוכבי שביט רבים).

## קישורים חיצוניים

* 
* 
* 

קטגוריה:מדעים פלנטריים
קטגוריה:אסטרונומיה